**זהו המשיח?! / בראון דסברג**

## למה דילגנו?

בארבע מתוך הפטרות הנחמה, קראנו כמעט את כל נבואות ישעיהו מפרק מט ועד פרק נה, אך באמצע דילגנו על סוף פרק נב ועל פרק נג. דבר זה נראה מפתיע, שכן פרק זה מתאר היטב את הסבל של עם ישראל, ואת הגאולה. נושא הפרק ע"פ המדרש (מדרש אגדת בראשית פרק מה) "זה משיח שהוא גדול מן האבות שנאמר הנה ישכיל עבדי ירום ונשא וגבה מאד", וכן תרגם יונתן "עבדי משיחא".

כך נאמר בפרקנו (ישעיהו נב-נג):

יג הִנֵּ֥ה יַשְׂכִּ֖יל עַבְדִּ֑י יָר֧וּם וְנִשָּׂ֛א וְגָבַ֖הּ מְאֹֽד׃

יד כַּאֲשֶׁ֨ר שָׁמְמ֤וּ עָלֶ֙יךָ֙ רַבִּ֔ים כֵּן־מִשְׁחַ֥ת מֵאִ֖ישׁ מַרְאֵ֑הוּ וְתֹאֲר֖וֹ מִבְּנֵ֥י אָדָֽם׃ ...

ג נִבְזֶה֙ וַחֲדַ֣ל אִישִׁ֔ים אִ֥ישׁ מַכְאֹב֖וֹת וִיד֣וּעַ חֹ֑לִי וּכְמַסְתֵּ֤ר פָּנִים֙ מִמֶּ֔נּוּ נִבְזֶ֖ה וְלֹ֥א חֲשַׁבְנֻֽהוּ׃

ד אָכֵ֤ן חֳלָיֵ֙נוּ֙ ה֣וּא נָשָׂ֔א וּמַכְאֹבֵ֖ינוּ סְבָלָ֑ם וַאֲנַ֣חְנוּ חֲשַׁבְנֻ֔הוּ נָג֛וּעַ מֻכֵּ֥ה אֱלֹהִ֖ים וּמְעֻנֶּֽה׃

ה וְהוּא֙ מְחֹלָ֣ל מִפְּשָׁעֵ֔נוּ מְדֻכָּ֖א מֵעֲוֺנֹתֵ֑ינוּ מוּסַ֤ר שְׁלוֹמֵ֙נוּ֙ עָלָ֔יו וּבַחֲבֻרָת֖וֹ נִרְפָּא־לָֽנוּ׃

ו כֻּלָּ֙נוּ֙ כַּצֹּ֣אן תָּעִ֔ינוּ אִ֥ישׁ לְדַרְכּ֖וֹ פָּנִ֑ינוּ וַֽה' הִפְגִּ֣יעַ בּ֔וֹ אֵ֖ת עֲוֺ֥ן כֻּלָּֽנוּ׃

ז נִגַּ֨שׂ וְה֣וּא נַעֲנֶה֮ וְלֹ֣א יִפְתַּח־פִּיו֒ כַּשֶּׂה֙ לַטֶּ֣בַח יוּבָ֔ל וּכְרָחֵ֕ל לִפְנֵ֥י גֹזְזֶ֖יהָ נֶאֱלָ֑מָה וְלֹ֥א יִפְתַּ֖ח פִּֽיו׃

ח מֵעֹ֤צֶר וּמִמִּשְׁפָּט֙ לֻקָּ֔ח וְאֶת־דּוֹר֖וֹ מִ֣י יְשׂוֹחֵ֑חַ כִּ֤י נִגְזַר֙ מֵאֶ֣רֶץ חַיִּ֔ים מִפֶּ֥שַׁע עַמִּ֖י נֶ֥גַע לָֽמוֹ׃

ט וַיִּתֵּ֤ן אֶת־רְשָׁעִים֙ קִבְר֔וֹ וְאֶת־עָשִׁ֖יר בְּמֹתָ֑יו עַ֚ל לֹא־חָמָ֣ס עָשָׂ֔ה וְלֹ֥א מִרְמָ֖ה בְּפִֽיו׃

י וַה' חָפֵ֤ץ דַּכְּאוֹ֙ הֶֽחֱלִ֔י אִם־תָּשִׂ֤ים אָשָׁם֙ נַפְשׁ֔וֹ יִרְאֶ֥ה זֶ֖רַע יַאֲרִ֣יךְ יָמִ֑ים וְחֵ֥פֶץ ה' בְּיָד֥וֹ יִצְלָֽח׃

יא מֵעֲמַ֤ל נַפְשׁוֹ֙ יִרְאֶ֣ה יִשְׂבָּ֔ע בְּדַעְתּ֗וֹ יַצְדִּ֥יק צַדִּ֛יק עַבְדִּ֖י לָֽרַבִּ֑ים וַעֲוֺנֹתָ֖ם ה֥וּא יִסְבֹּֽל׃

יב לָכֵ֞ן אֲחַלֶּק־ל֣וֹ בָרַבִּ֗ים וְאֶת־עֲצוּמִים֮ יְחַלֵּ֣ק שָׁלָל֒ תַּ֗חַת אֲשֶׁ֨ר הֶעֱרָ֤ה לַמָּ֙וֶת֙ נַפְשׁ֔וֹ וְאֶת־פֹּשְׁעִ֖ים נִמְנָ֑ה וְהוּא֙ חֵטְא־רַבִּ֣ים נָשָׂ֔א וְלַפֹּשְׁעִ֖ים יַפְגִּֽיעַ׃

מדוע אנו מדלגים על פרק זה?

ייתכן שהתשובה רמוזה בדברי ראב"ע: "הנה ישכיל עבדי, זאת הפרשה קשה מאד: אמרו תועי רוח שהוא רמז לאלהיהם", וכן מופיע ב"מאמר הויכוח" של רמב"ן "טען אותו האיש - הנה פרשת הנה ישכיל עבדי מספרת ענין מיתת המשיח ובואו ביד ונתנו אותו עם הרשעים כאשר היה בישו".

אכן, נבואה על עבד ה' שסובל בגלל חטאי האחרים, ובעתיד יתגלה ויצליח, מתאים מאוד לדרך שבה מתארים הנוצרים את יש"ו.

ראב"ע מתמודד עם טענות הנוצרים, וטוען שתיאור עבד ה' שבפרק לא תואם את הקורות את יש"ו "מה טעם יראה זרע (יאריך ימים), והוא לא היה לו בן, ועוד יאריך ימים ולא היה כן, ועוד ואת עצומים יחלק שלל".

ייתכן שכדי למנוע פרשנויות מוטעות שכאלה, בחרו חכמינו בפרקי נחמה אחרים.

## כיצד אנו מפרשים את הפרק?

רוב הפרשנים לא הלכו בדרכו של מדרש בראשית ותרגום יונתן המצוטטים לעיל. ייתכן שהם נמנעו לזהות את "ישכיל עבדי" עם המשיח, כדי לא לבוא לטעות הנוצרית.

רש"י פירש "כן דרך הנביא הזה מזכיר כל ישראל כאיש אחד אל תירא עבדי יעקב ואף כאן הנה ישכיל עבדי". גם רד"ק, ראב"ע ורמב"ן, המצוטטים לעיל, הסבירו ש"עבדי" הוא עם ישראל.

יש קושי מסוים בפירוש ש"עבד ה'" זה כל עם ישראל, שהרי בפרק מדובר על כך שעבד ה' נענש בעוון כל השאר. אם נפרק שהעבד הוא כל העם, אז מיהם כל השאר? האם ייתכן שעם ישראל נענש בגלל עוונותיהם של שאר העמים?

אשר על כן, ישנם פירושים שונים, ש"עבד ה'" הוא אדם ספציפי. יהודי צדיק שסבל באשמת חטאי עמו:

ר' שמלאי מזהה את עבד ה' עם משה רבינו[[1]](#footnote-1). רס"ג מזהה את מושא הפרק עם ירמיהו[[2]](#footnote-2). ר' יצחק אברבנאל מקשה על רס"ג, ומשער שזה המלך יאשיהו[[3]](#footnote-3). "דעת מקרא" מביא גם את ההשערה שזהו יהויכין. הרקאנאטי מפרש ש"עבד ה'" שבפרק, הינו אב-טיפוס לכל הצדיקים הסובלים בעוון הדור שלהם[[4]](#footnote-4).

החיסרון של הפרשנויות, הרואות ב"עבד ה'" אדם פרטי הוא, שעל פיהן, לכאורה אין לנבואה זו מסר של נחמה לאומית, כמו פרקי הנחמה שלפניו ולאחריו.

## המסר התיאולוגי של הפרק

הרב צבי יהודה קוק מפרש את פרקנו בדרך שמשלבת בין שתי צורות הפירוש שהבאנו, ואלו דבריו[[5]](#footnote-5):

"הירום ונישא" נובע מתוך ה"ישכיל". זוהי המשיחיות הכלל-ישראלית, זוהי האישיות הכללית, אנחנו כולנו משיחים. "משיח" הוא מלשון נמשח לתפקיד מיוחד בעל ייעוד מיוחד ...

מלכות ישראל מתגלה במציאות שיש בישראל, ומתוך כך נמשחים מלכי ישראל, ומתוך כך נובע תאר המשיחיות על עם שלם, מה שלא יתואר, לכאורה, אלא על אישים יחידיים ופרטיים. אך אצלנו מתוך מציאות מלכות ישראל נובע מציאות משיח ה' הנקרא על העם כולו. ישנו משיח בן-דוד, הוא לכאורה אישי ויחידי, אך לא כן - הוא שייך לכלל, לצבור. השם משיח חל על ההמון, ומשיח שהוא אישיות זהו משיח שקר כאשר האמינו פושעי ישראל. ומתוך המשיחיות הציבורית נובעת המשיחיות האישית, מלכים ונביאים. ומשיחיות זו נמשכת על גדולים וקטנים. "'אל תגעו במשיחי' - אלו תינוקות של בית רבן" (מס' שבת).

לפי דבריו, אמנם "עבד ה'" הוא אדם פרטי, הוא המשיח, אך את מעלותיו וחסרונותיו הוא מקבל מכלל ישראל, ומתוכן הוא משפיע על עם ישראל.[[6]](#footnote-6)

בעצם, בדבריו אלו, הרב צבי יהודה מצביע על נקודת המחלוקת המרכזית ביננו ובין הנוצרים, ואולי אף בין תרבותנו ובין תרבות המערב.

הנצרות הינה דת שהולכת מן הפרט אל הכלל, וחוזרת אל הפרט. היא התחילה מאדם אחד שטוען שקיבל נבואה, ומשם היא מנסה להשפיע על כל אחד, כדי לטהר כל אחד מן הפרטים. אם תרצו, זוהי גם תמצית תרבות המערב, השואפת לאינדיבידואליות, ולחברה שתדע לשרת כל פרט ולתת לו את זכויותיו.

מאידך, היהדות התחילה מהתגלות אל המון העם. נביאינו קיבלו את מעלתם כדי לשרת ולחנך את ההמון, וכל אחד מישראל צריך להיות חלק בבניית הכלל הישראלי, "ממלכת כהנים וגוי קדוש".[[7]](#footnote-7)

## איפה הצדק?

מה ההיגיון בכך שאדם צדיק יסבול בגלל חטאי אחרים?

הכוזרי עונה על כך במשל מפורסם: "עם ישראל באומות, כלב באיברים". הלב הכי רגיש לכל קושי ולחץ בגוף, כי הוא צריך להישאר הכי בריא וזך. כך עם ישראל שרגישים לכל זיהום רוחני בעולם.[[8]](#footnote-8)

אענה על כך במשל נוסף, שמדגיש עוד פן בהתנהלות זו. כאשר יש קצר חשמלי בבית, חלק מהמעגל החשמלי נשרף. כדי שלא נצטרך לחפש בכל הקירות מה נשרף, אנו מתקינים נתיך (=פיוז), שהוא החלק הרגיש ביותר במעגל, ואם יש עומס חשמלי, דווקא הוא ישרף/יקפוץ, ונוכל לטפל בו. הנתיך "נושא בעוון" של כל המעגל החשמלי. הסיבה שדווקא הוא נבחר היא, שהוא הכי נגיש לבעל הבית.

"עבד ה'" הוא הנתיך ש"נענש" כאשר יש עומס חטאים בכל המעגל. הסיבה שדווקא הוא נבחר היא, שהוא נביא, והוא הכי נגיש לבעל הבית, לקב"ה. מצד אחד הוא זה שסובל, מצד שני הוא זה שקרוב לה'.

הסבר מעין זה ניתן לומר רק כאשר הנתיך הוא חלק מהמעגל החשמלי, רק כאשר עבד ה' הוא חלק מהעם, ומייצג אותו, כפי שהסביר הרב צבי יהודה.

1. מסכת סוטה יד. "דרש רבי שמלאי מפני מה נתאוה משה רבינו ליכנס לא"י וכי לאכול מפריה הוא צריך או לשבוע מטובה הוא צריך אלא כך אמר משה הרבה מצות נצטוו ישראל ואין מתקיימין אלא בא"י אכנס אני לארץ כדי שיתקיימו כולן על ידי אמר לו הקדוש ברוך הוא כלום אתה מבקש אלא לקבל שכר מעלה אני עליך כאילו עשיתם שנאמר לכן אחלק לו ברבים ואת עצומים יחלק שלל תחת אשר הערה למות נפשו ואת פושעים נמנה והוא חטא רבים נשא ולפושעים יפגיע לכן אחלק לו ברבים". [↑](#footnote-ref-1)
2. ראב"ע בפרקנו: "והגאון רב סעדיה ז"ל פירש כל הפרשה על ירמיה ויפה פירש". [↑](#footnote-ref-2)
3. אברבנאל בפרקנו: "גם חכמים ז"ל עם היות שפירשו פסוק הנה ישכיל עבדי על המלך המשיח הנה שאר פסוקי הפרשה לא פירשו כי אם על ישראל, וגם יונתן כן עשה שפירש הפסוקים הראשונים על מלך המשיח ושאר פסוקי הנבואה על בחירי צדיקיא, כ"ש שגם חכמים ז"ל דרשו לכן אחלק לו ברכים על מרע"ה שמת על דור המדבר, ולא מפני זה נאמר שכל הפרשה נאמר עליו

   והרמב"ן עם היות שפירשה על מלך המשיח כתב שלדעתו לא נאמרה כ"א על עדת ישראל.

   ואמנם דעת הגאון שפירש הנבואה הזאת על ירמיהו באמת איני רואה אפילו פסוק אחד שיורה עליו אמתתו, כי איך יפורש על ירמיהו ירום ונשא וגבה מאד ופסוק עליו יקפצו מלכים פיהם, כי הנה הנביאים היו מורגלים באותם הזמנים, ואיך יאמר עליו חליינו הוא נשא ומכאובינו סבלם ובחבורתו נרפא לנו וכן ה' הפגיע בו את עון כולם כאלו הוא קבל העונש כולו וישראל היו נקיים, גם מפשע עמי נגע למו וכן ויתן את רשעים קברו לא נמצא בענינו דבר מזה כלל, כל שכן יראה זרע יאריך ימים ואומרו ואת עצומים יחלק שלל כי דבר מזה לא נתקיים בענינו, ותמהתי מאד מהגאון מי הביאו לדעת הזה, ומהחכמים אשר שבחו פירושו סוף דבר שהדרכים האלה כולם הם זרים בלתי מתישבים בכתובים.

   ולכן הדעת האמתי שראוי להחזיק בו הוא באחד משני דרכים, הדרך האחד, הוא מסכים למפרשים שהנבואה הזאת נאמרה על ישראל שהוא נקרא בדברי השם עבדי כמו שאמר עבדי יעקב ישראל עבדי...

   והדרך השני הוא לפרש הנבואה הזאת כולה על יאשיהו מלך יהודה שעשה הישר בעיני ה' וכמוהו לא היה לפניו מלך, וכאשר עלה פרעה נכה מלך מצרים להלחם על מלך אשור לא נתנו יאשיהו לעבור בארצו ויצא לקראתו למלחמה ויורו המורים וימיתוהו, וזכר הנביא ירמיהו שמת בעון דורו ולפי שהיתה מיתתו זר ומתמיה כפי רוב שלימותו לכן נבא עליו הנביא בזאת הפרשה כי כן תמצא אחר זה בפ' צופיו עורים כלם (ישעיה נו, י) שנבא ג"כ עליו באמרו הצדיק אבד ואין איש שם על לב ואנשי חסד נאספים באין מבין כי מפני הרעה נאסף הצדיק, ובמגלת קינות (איכה ד, כ) קינן עליו באמרו רוח אפינו משיח ה' נלכד בשחיתותם וגומר". [↑](#footnote-ref-3)
4. פירוש הרקאנאטי על התורה - פרשת שופטים: "התבונן היטב על פרשת הנה ישכיל עבדי (ישעיה נב' יג') הנאמרת על הצדיקים הלוקים בעון הדור". [↑](#footnote-ref-4)
5. דברים אלו לימד הרב צבי יהודה בשיעור בשנת תשכ"ד, וסיכם אותו הרב אורי דסברג. חמישים שנה אחר כך נמצאו סיכומים אלו, ויצאו בספר "דבר אחד מדבריך - שיעורי הרב צבי יהודה על נביאים אחרונים". [↑](#footnote-ref-5)
6. דברים דומים כתב ר' יצחק אברבנאל, בספרו הפולמוסי "ישועות משיחו" (חלק ב עיון שני - פרק ב): "ואתה דע לך שפעמים רבות הנביאים והחכמים היו מדברים באומה בשם המשיח ופעמים היו מדברים במשיח בשם האומה, ולפי שכמו שאמרו חז"ל (במד"ר פי"ט כט) "הדור הוא הפרנס והפרנס הוא הדור". הלא תראה שהנה ישכיל עבדי (ישעיה נב, יג) תרגמו יונתן על מלך המשיח, וכן בתנחומא, ושאר פסוקי הפרשה (שם נג, ה) "והוא מחולל מפשעינו" וגו' פירשו על האומה, לפי שהיה ענינה וענין משיחה אחד". [↑](#footnote-ref-6)
7. הערה מעניינת היא, שאת השיעור הזה העביר הרב צבי יהודה בשנת תשכ"ד לאחר שלוש "תקריות" שהיו בארץ מול הנוצרים.

   א. הביקור הראשון של אפיפיור בארצנו, מאז הוקמה המדינה. בביקור זה האפיפיור המשיך בקו שמתעלם ממדינת ישראל, ולא התייחס אל מדינתנו הריבונית כלל. ב. בבנייני האומה בירושלים הוצג קונצרט "מתיאוס פיסיון" המתאר את צליבתו של יש"ו. תלמידי ישיבת "מרכז הרב" הפריעו למהלך הקונצרט. ג. תלמידי "מרכז הרב" הפגינו כנגד המיסיון שפעל ברחוב הנביאים בסמוך לישיבה. בעקבות ההפגנה נעצרו יותר מ-100 תלמידי ישיבה.

   ייתכן שהיו אלו הפעולות הראשונות של תלמידי מרכז הרב שמטרתן הייתה להשפיע על הציבוריות הישראלית. שלוש שני מאוחר יותר, לאחר מלחמת ששת הימים, תלמידי הישיבה פנו לכיוונים של השפעה בנושאי שלמות הארץ.

   את השיעור זה העביר הרב צבי יהודה כחודש לאחר האירועים הנ"ל, וייתכן שהוא בחר בכוונה ללמד פרק זה, כדי לעמוד על הצדדים העמוקים שביננו ובין הנצרות. [↑](#footnote-ref-7)
8. דברי ספר הכוזרי (מאמר שני) במלואם:

   "(לה) אמר הכוזרי: ואיך יתכן לראות את הפרק הזה כמשל לישראל והלא נאמר שם אכן חלינו הוא נשא ואלו ישראל לא מצאם הסבל אשר מצאם כי אם מחמת עוונותיהם הם:

   (לו) אמר החבר: כי ישראל באמות הם בבחינת הלב באברים שהוא כבד חלאים מכלם ורב בריאות מכלם:

   (לז) אמר הכוזרי: הוסף נא באור לדבריך:

   (לח) אמר החבר: רבים המכאובים הפוגעים בלב חליפות בכל עת הלא הם הדאגות והיגונות והנטירה והאהבה והשנאה והפחדים ואיכות מזג הלב משתנה מרגע לרגע אפלו מתוך נשימה יתרה או חסרה על אחת כמה וכמה מחמת מאכל דל או משקה גרוע וכן פועלות עליו כל התנועות ומיני הטרח והשנה והיקיצה ואלו שאר האברים אינם נפגעים מכל אלה:

   (לט) אמר הכוזרי: בארת לי אפוא כי הלב רב חלאים מכל האברים אולם במה הוא גם רב בריאות מכלם:

   (מ) אמר החבר: היתכן כי תתעכב בלב לחה רעה אשר תגרם לו דלקת או סרטן או דלדול או חבורה או שתוק או רפיון כאשר תתעכב פעמים בשאר האברים:

   (מא) אמר הכוזרי: דבר כזה לא יתכן כי גם בפחות מזה יבוא המות ואף גם זאת הלב לפי זך הרגשתו הבאה בסבת צלילות דמו ורבוי האויר שבו מרגיש בדבר הקל ביותר שיפגע בו ודוחהו מעליו כלזמן שנשארת בו היכלת לכך וכל אבר אחר אין הרגשתו כהרגשת הלב ולכן תתעכב בו הלחה עד התהוות החלאים:

   (מב) אמר החבר: אם כן הרגשת הלב ותחושתו הן הגורמות לו את רב חלאיו והן הן הסבה להדחותם מעליו בתחלת חדירתם לפני התעכבם:" [↑](#footnote-ref-8)